मुरादाबाद-नोएडा में नमाज पढ़ने से रोका, मुस्लिम पक्ष को 5-5 लाख का नोटिस
Moradabad (Uttar Pradesh) Namaz Controversy. Bajrang Dal State President Rohan Saxena Disrupts Muslim Prayers  एक वीडियो वायरल हो रहा है जिसमें खुद को बजरंग दल का प्रदेश अध्यक्ष बताने वाले रोहन सक्सेना नजर आ रहे हैं।
तारीख: 25 मार्च 2023, जगह: मुरादाबाद, यूपी
उत्तर प्रदेश के मुरादाबाद के लाजपतनगर इलाके में एक घर में कुछ लोग नमाज पढ़ रहे थे। अचानक राष्ट्रीय बजरंग दल के कार्यकर्ता आए और नमाज रुकवा दी। कहा कि 'ये नई परंपरा शुरू नहीं होने देंगे।' रमजान शुरू हो चुका था और राम नवमी आने वाली थी, माहौल न बिगड़ जाए, इसलिए पुलिस भी पहुंच गई। प्रशासन ने नमाज पढ़ने वाले 10 लोगों को नोटिस दे दिया कि दोबारा ऐसे हालात बने तो 5-5 लाख रुपए का बॉन्ड जमा करना पड़ सकता है।
एक वीडियो वायरल हो रहा है, जिसमें खुद को राष्ट्रीय बजरंग दल का प्रदेश अध्यक्ष बताने वाले रोहन सक्सेना नजर आ रहे हैं। वो कह रहे हैं- ‘यहां जाकिर नाम का एक आदमी है, जिसने नई परंपरा डालते हुए दूसरे लोगों को बुलाकर अपने घर में नमाज पढ़ने का कार्यक्रम कराया। ऐसे अशांति भंग करने वाले लोगों के खिलाफ मुकदमा लिखा जाएगा।’ रोहन आगे धमकी भी देते हैं, ‘मुरादाबाद का लाजपतनगर ही नहीं, प्रदेश या देश में ऐसा कहीं नहीं होने देंगे।’
तारीख: 27 मार्च 2023, जगह: नोएडा, यूपी
नोएडा एक्सटेंशन के सेक्टर-16B की ईको विलेज-2 सोसाइटी में रात करीब 8.30 बजे मार्केट की खाली दुकान में 30-40 लोग नमाज पढ़ रहे थे। ये दुकान सोसाइटी के कॉमर्शियल मार्केट की तीसरी मंजिल पर है। कथित तौर पर आसपास रहने वालों ने आपत्ति की और पुलिस को फोन कर दिया।
पुलिस आई तो शिकायत करने वालों ने कहा कि ‘नमाज से परेशानी नहीं है, लेकिन दूसरी सोसाइटी के अनजान लोग भी आ रहे हैं, इससे आपत्ति है। ये हमारी सिक्योरिटी का मामला है।’ मुस्लिम पक्ष मान गया और फिर नमाज न पढ़ने पर सहमति दे दी। हालांकि ये भी कहा कि माता की चौकी से दिक्कत नहीं तो नमाज से क्यों है।
24 मार्च को भी नोएडा के सेक्टर-137 में सुपरटेक ईकोसिटी सोसाइटी में एक मुस्लिम रेजिडेंट के घर में नमाज पढ़ी जा रही थी। बजरंग दल के कुछ लोग, सोसाइटी के लोगों के साथ आए और नमाज बंद करवा दी गई। इन तीनों ही मामलों में हिंदूवादी संगठन के कार्यकर्ताओं के नाम सामने आए हैं।
ये घरों में नमाज पढ़ने का क्या मामला है? ये परंपरा क्यों और कैसे शुरू हुई? क्या बजरंग दल के आरोप सही हैं? साथ ही क्या नमाज पढ़ने या घर में धार्मिक कार्यक्रम से शांतिभंग की आशंका है? इन सभी सवालों के जवाब तलाशने मैं मुरादाबाद और नोएडा में उन जगहों पर पहुंची, जहां ये सब हुआ था।
पहले मुरादाबाद की बात…
27 मार्च को दिल्ली से 150 किमी दूर यूपी के मुरादाबाद से वीडियो वायरल हुआ। एक घर में नमाज पढ़ी गई और राष्ट्रीय बजरंग दल ने इसका विरोध किया। बाद में घर के मालिक पर फिर से बिना इजाजत ऐसा करने पर पुलिस ने 5 लाख रुपए का मुचलका लगा दिया। मैं मुरादाबाद के लाजपतनगर पहुंची, तो सब सामान्य नजर आया। हालांकि लाजपतनगर के जिस मोहल्ले में ये सब हुआ था, वहां सन्नाटा था।
लाजपतनगर की आबादी करीब 25 हजार है। अनुमान के मुताबिक, यहां 70% आबादी हिंदुओं की है, जबकि 30% आबादी मुसलमानों की है। बीते दिनों यहां हिंदू-मुस्लिम समुदाय के बीच मकान खरीद-बिक्री को लेकर भी तनाव हो गया था। स्थानीय लोगों से बातचीत में मैंने जैसे ही नमाज विवाद का जिक्र किया, तो उन्होंने बात करने से इनकार कर दिया। उनका कहना था कि हम इस झंझट में नहीं पड़ना चाहते।
कैमरा बंद करने पर वे बात करने के लिए तैयार हुए, लेकिन फिर भी हिदायत दे दी कि हमारा नाम नहीं आना चाहिए। मोहल्ले में रहने वाले एक हिंदू शख्स ने बताया, ‘जो भी हुआ, बहुत गलत हुआ। अब इंसान क्या अपने घर के अंदर पूजा-पाठ नहीं कर सकता। मैं हिंदू हूं, लेकिन इस तरह नमाज न होने देने का विरोध करता हूं। कुछ बाहरी लोग बेवजह माहौल खराब करना चाहते हैं।’
‘हमारी नमाज रुकवा दी, अब हम नमाज नहीं पढ़ेंगे’
जिस शख्स के मकान में नमाज पढ़ी जा रही थी, उनका नाम जाकिर हुसैन है। जहां विवाद हुआ, वो उनका घर नहीं, बल्कि गोदाम है। वहां अब ताला लटका हुआ है। घर के बाहर बड़ा लोहे का गेट लगा है, जिस पर कुछ पोस्टर लगे हैं, जिन्हें आधा फाड़ दिया गया है।
इन पोस्टरों पर लिखा है, ‘रमजान मुबारक- तरावीह, यहां पर तीन पारे सुनाए जाएंगे, ईशा की नमाज 8.15 पर होगी, इंशा अल्लाह।’ जाकिर हुसैन की एक बड़ी लोहा बेचने की दुकान है और इस घर को वे गोदाम की तरह इस्तेमाल करते हैं।
विवाद वाली जगह पर ताला लगा था, इसलिए मैं जाकिर से मिलने उनके घर पहुंची। जाकिर काफी नाराज थे और उन्होंने पहले बात करने से इनकार कर दिया। उनका आरोप था कि मीडिया पूरी बात दिखाने की जगह मामले को तोड़-मरोड़ पर पेश कर रहा है।
भरोसा देने के बाद वे बात करने के लिए तैयार हुए, गुस्से में कहने लगे- ‘प्रशासन ने जो हुक्म दिया, हमने उसे मान लिया है और अब हम दोबारा तरावीह की नमाज यहां नहीं पढ़ेंगे।’ फिर निराशा से सवाल करते हैं, नमाज पढ़ने में आखिर गलत क्या है? किसी को इससे क्या परेशानी है।’
‘ये नमाज नहीं तरावीह का प्रोग्राम था, रमजान में कुरान पढ़ने की प्रथा है’
जाकिर हुसैन बताते हैं कि उनके गोदाम में जो हो रहा था, वो सामान्य नमाज पढ़ने का कार्यक्रम नहीं था। मुस्लिम रमजान के महीने में तरावीह की नमाज पढ़ते हैं, जो कि इस्लाम की एक पुरानी प्रथा है। हमने कोई नई परंपरा शुरू नहीं की है। बिजनेस की वजह से मस्जिद जाने का वक्त नहीं निकल पाता, तो अक्सर लोग अपने घरों में तरावीह का कार्यक्रम रखते हैं। लोग इकठ्ठा होते हैं और कुरान पढ़ते हैं।’
जाकिर आगे बताते हैं, ‘हमारी तरावीह का कार्यक्रम 9 दिन का था, उसी के पोस्टर लगाए थे, जिससे सभी जरूरतमंद लोग शामिल हो सकें। शनिवार को अचानक राष्ट्रीय बजरंग दल के लोग आ गए और सब बंद करने के लिए नारेबाजी करने लगे। कुछ ही देर में पुलिस भी आ गई। हमने पुलिस से नमाज पूरी होने देने के लिए कहा तो पुलिस मान गई, लेकिन बाद में हमें 5-5 लाख के मुचलके भी दे दिए।’
पुलिस का दावा- दोनों पक्षों के खिलाफ मुचलका पाबंद किया गया
लाजपतनगर के कटघर थाने की सर्किल ऑफिसर (सीओ) शैलजा मिश्रा के मीडिया को दिए बयान के मुताबिक, शनिवार को जब पुलिस पहुंची तो माहौल काफी तनावपूर्ण था। जाकिर हुसैन ने मौके पर ही कह दिया था कि अब वहां तरावीह की नमाज नहीं होगी।
हालांकि प्रशासन ने 26 मार्च को दोनों पक्षों के खिलाफ शांति भंग करने के आरोप में कार्रवाई की है। सिर्फ जाकिर ही नहीं, राष्ट्रीय बजरंग दल के नेता रोहन सक्सेना और उनके साथियों को 6 महीने के लिए मुचलका पाबंद किया गया है।
जाकिर हुसैन और मौके पर मौजूद मुस्लिम समुदाय के 10 लोगों के खिलाफ CRPC 107/116 (शांति भंग) के तहत नोटिस दिया गया है। नोटिस में यह पूछा गया है कि इलाके में 'शांति भंग करने के लिए' उन पर 5-5 लाख रुपए का जुर्माना क्यों नहीं लगाया जाना चाहिए।
हालांकि मामले में पेंच ये है कि मुस्लिम पक्ष को तो नोटिस मिल गए हैं, लेकिन राष्ट्रीय बजरंग दल और उसके लोगों को नोटिस मिला या नहीं, इसके जवाब में पुलिस कह रही है कि प्रक्रिया चल रही है।
प्रशासन की कार्रवाई से मुस्लिम पक्ष में नाराजगी, जवाब देने से बच रही पुलिस
पुलिस भले ही कह रही हो कि उसने दोनों पक्षों पर बराबर कार्रवाई की है, लेकिन मुस्लिम पक्ष के लोगों में नाराजगी है। जाकिर हुसैन की पत्नी के भाई मोहम्मद सैफी नाराजगी भरे लहजे में सवाल करते हैं, ‘रमजान में हर साल घरों-मस्जिदों में तरावीह की नमाज होती रही है। पुलिस ने सुरक्षा देकर इसे पूरा कराने की जगह हमें ही नोटिस दे दिया।'
मैं पुलिस से मामले पर बात करने मुरादाबाद के कटघर थाना पहुंची, तो कोई भी बात करने के लिए तैयार नहीं हुआ। जवाब मिला- ‘इस मामले पर सीओ शालिनी मिश्रा ही जवाब देंगी।
SSP बोले- कोई आपत्ति करेगा, तो कार्रवाई होगी
मैं शालिनी मिश्रा से मिलने उनके दफ्तर इंदिरा चौक पहुंची। केस और कार्रवाई पर सवाल के जवाब में उन्होंने कहा- ‘ये त्योहारों का महीना है, हमें ऐसे मामलों को काफी संवेदनशीलता से हैंडिल करना पड़ता है। हमने इस केस में भी दोनों पक्षों को शालीनता से समझाने की कोशिश की। ऐसा नहीं है कि सिर्फ मुस्लिम पक्ष के खिलाफ ही 5-5 लाख रुपए के मुचलका पाबंद किए गए हैं। रोहन सक्सेना और उसके दूसरे साथियों के नाम पर भी मुचलके पाबंद हुए हैं। दोनों पक्षों के खिलाफ कार्रवाई की गई है।’
मुरादाबाद के SSP हेमराज मीणा ने कहा- ‘कोई व्यक्ति अपने घर के अंदर पूजा-पाठ करता है, या नमाज पढ़ता है या तरावीह पढ़ता है तो किसी दूसरे पक्ष को कोई आपत्ति नहीं होनी चाहिए। अगर कोई आपत्ति करेगा, तब कार्रवाई की जाती है।’ ऑफ द कैमरा उन्होंने माना कि घर में तरावीह पर कोई पाबंदी नहीं है। ऐसे में शांति भंग की कार्रवाई का आधार क्या है? इस सवाल के जवाब में शालिनी और हेमराज दोनों बचते नजर आते हैं।
विवादों में बार-बार राष्ट्रीय बजरंग दल के रोहन का नाम सामने आया
खुद को राष्ट्रीय बजरंग दल का प्रदेश अध्यक्ष बताने वाले रोहन सक्सेना का नाम विवादों में पहले भी सामने आ चुका है। मैंने रोहन से इस बारे में सवाल किया तो जवाब मिला- ‘हमें कुछ स्थानीय लोगों ने सूचित किया था कि जनपद में नए तरीके से नमाज पढ़ाई जा रही है, मुसलमान इकट्ठा हुए हैं। उसे रोकने के लिए ही हमारे कार्यकर्ता जुटे थे।’
रोहन ने ये भी साफ कर दिया कि वे विश्व हिंदू परिषद की यूथ विंग बजरंग दल से नहीं जुड़े हैं, उनका राष्ट्रीय बजरंग दल अलग संगठन है। मुरादाबाद के रहने वाले रोहन के बारे में इलाके के लोगों से पूछा, तो पता चला कि उसे मोहल्ले या लाजपतनगर में पहले किसी ने नहीं देखा था। एक पुलिस अधिकारी ने नाम न बताने की शर्त पर कहा कि रोहन सक्सेना को होली के दिन भी मुचलका पाबंद किया गया था। वह पहले भी इस तरह के हंगामे में शामिल रहा है।
मुरादाबाद से नोएडा: नमाज वही, हंगामा वही, किरदार अलग
मुरादाबाद जैसे मामले नोएडा की दो सोसाइटीज में भी 24 और 27 मार्च को सामने आए। 27 मार्च को सेक्टर-16 बी की ईको विलेज-2 सोसाइटी के मार्केट की एक दुकान में सामूहिक नमाज पढ़ने के विरोध में हंगामा हुआ। हालांकि पुलिस ने यहां भी पहुंचकर मामले को शांत करा दिया। मैं यहां पहुंची तो ज्यादातर लोग इस मामले पर बात करने से बचते नजर आए।
सोसाइटी के सिक्योरिटी असिस्टेंट आशुतोष से सवाल किया तो उन्होंने बताया, ‘जैसा मीडिया में बताया जा रहा है, वैसा कुछ नहीं हुआ है। सोसाइटी के कुछ हिंदू परिवारों ने शिकायत की थी कि नमाज से दिक्कत नहीं है, लेकिन बाहर के लोग न आएं।’ आशुतोष आगे कहने लगे, ‘और सवाल मत पूछिए, मैं आपको कुछ नहीं बता सकता, मेरी मजबूरी को समझिए।’
डीजे लगाकर ‘जय श्री राम’ का नारा लगाया
मैंने सोसाइटी के कई लोगों को रोककर बात करनी चाही, लेकिन इस बारे में कोई कुछ नहीं कह रहा था। मैं उस मार्केट पहुंची, जहां ये बवाल हुआ था। वहां मौजूद दुकान वालों से पूछा तो उनमें से एक बोला, ‘बहुत बड़ा मैटर हो गया था, बस समझ लीजिए हिंदू-मुस्लिम झगड़ा होते-होते रह गया। वो तो वक्त पर पुलिस आ गई, वर्ना यहां तो तगड़ा सीन सेट था।’
मार्केट में ही मौजूद अंकित शर्मा नाम के शख्स ने बताया, ‘मार्ट के तीसरे तल्ले पर कुछ मुस्लिम नमाज पढ़ रहे थे, तभी अचानक कुछ लोग डीजे बजाते हुए आ गए। वे डीजे पर जय श्री राम के नारे बजा रहे थे। भीड़ इकठ्ठा हो गई और दोनों पक्षों के बीच बहस होने लगी। कुछ ही देर में पुलिस आ गई और नमाज पढ़ने से मना कर दिया। पुलिस का कहना था कि उनके पास इसकी इजाजत नहीं थी।’
अंकित के पास ही खड़े दुर्वेश सिंह ने बताया, ‘हिंदू पक्ष के लोगों का कहना था कि जो करना है घर में करो, ये मार्ट की जगह किसी की पर्सनल नहीं है। ऐसे तो हम भी बीच मार्केट में माता का जगराता करने लगेंगे।’
जगराता कर सकते हैं, लेकिन नमाज रोक दी, ऐसा भेदभाव क्यों
ईको विलेज-2 के बाद मैं सेक्टर-137 ईकोसिटी सोसाइटी पहुंची। यहां 24 मार्च को बवाल हुआ था। यहां मैं सबसे पहले उस शख्स से मिली, जिन्होंने सोसाइटी के एक हॉल में तरावीह की नमाज पढ़ने की परमिशन ली थी। वे काफी डरे हुए थे, तो पहचान न जाहिर करने की शर्त पर बात करने के लिए तैयार हुए। उन्होंने हमें वो ईमेल भी दिखाया, जिसमें उन्होंने सोसाइटी से नमाज पढ़ने की इजाजत ली थी।
उन्होंने बताया, ‘हम रमजान में सिर्फ शांति से इबादत करना चाहते थे। किसी को इससे क्या दिक्कत है ये समझ से बाहर है। कोई दिक्कत भी थी तो मुझसे कह देते, पुलिस को बुलाना और हंगामा करने की क्या जरूरत थी। नमाज को रोक दिया और रिश्तेदारों को आने से मना किया। हमने उनसे बस इतना पूछा था कि आपने भी तो माता की चौकी बैठाई है। क्या उसे भी बंद करेंगे? मुस्लिम करे तो गुनाह और हिंदू करे तो भक्ति।’ बोलते-बोलते वो चुप हो गए।
पुलिस ने कहा- इतना बड़ा मैटर नहीं कि बात की जाए
ईकोसिटी की घटना को कन्फर्म करने मैं नोएडा सेक्टर-145 थाना पहुंची, यहां मेरी मुलाकात SHO उत्तम कुमार से हुई। उन्होंने बताया, ये बड़ा मामला नहीं था, शिकायत आई थी। हम गए और मामले को शांत करवाया, यह कोई बड़ा मैटर नहीं था, जिस पर बात की जाए। मैंने उन्हें ईमेल दिखाया तो उन्होंने कहा कि ऐसे किसी आयोजन के लिए पुलिस से इजाजत लेनी होती है, ये ईमेल काफी नहीं।
ईकोविलेज-2 में जो हुआ उस बारे में छानबीन करते हुए मैं कोतवाली बिसरख थाना पहुंची। यहां मैं SHO अनिल कुमार से मिली, उन्होंने बताया, ‘हमें सोसाइटी से फोन आया था कि कुछ लोग बाहर से आकर मार्ट में नमाज पढ़ रहे हैं। हम पहुंचे तो दोनों समुदायों में बहस चल रही थी। चेक करने पर पता चला कि नमाज पढ़ने के लिए इजाजत नहीं ली गई थी। हमने मुस्लिम पक्ष को नमाज न पढ़ने के लिए कहा और हिंदू पक्ष से भी संयम बरतने के लिए कहा। मामला निपट गया था।’
बिना इजाजत नमाज पढ़ने पर कानून क्या कहता है
इन मामलों में हुई पुलिस की कार्रवाई पर मैंने यूपी पुलिस के पूर्व डीजीपी विक्रम सिंह से बात की। वे कहते हैं, 'इस तरह के केस में नमाज पढ़ने का मकसद देखा जाता है। अगर किसी के पास मस्जिद जाने की व्यवस्था नहीं है, और वह कहीं नमाज पढ़ता है, तो आपत्ति नहीं है। या कोई ऐसी जगह है, जहां कई साल से, परंपरागत तरीके से नमाज पढ़ी जाती रही है, वहां नमाज पढ़ सकते हैं।’
‘हां, अगर इस नीयत से कुछ हो रहा है कि अपनी मौजूदगी दिखानी है, आधिपत्य स्थापित करना है, तो नमाज हो या हनुमान चालीसा, इसका कोई औचित्य नहीं है। पुलिस को कार्रवाई करनी चाहिए। पुलिस-प्रशासन की कार्रवाई के तीन पैमाने हैं। जनजीवन अस्त-व्यस्त हो रहा हो, या कोई नई परंपरा शुरू की जा रही हो या किसी को व्यवधान हो रहा हो। अगर ऐसा नहीं है तो किसी को आपत्ति नहीं होनी चाहिए।’
‘कभी-कभार ऐसा होता है कि घर को मस्जिद की शक्ल देने के लिए नमाज पढ़ना शुरू किया जाता है। अगर इंटेलिजेंस की ऐसी रिपोर्ट है कि मकान को मस्जिद की शक्ल देने की कोशिश की जा रही है, तो ये गैरकानूनी है। घर में परिवार वाले हैं, कर्मचारी हैं, बाहर से कोई नहीं आया है तो नमाज पढ़ने में आपत्ति नहीं है।’
मुरादाबाद में अगस्त 2022 में भी घर में सामूहिक नमाज पढ़ने का मामला सामने आया था। छजलैट थाना के गांव दूल्हेपुर में पुलिस ने 16 नामजद और 10 अज्ञात लोगों के खिलाफ रिपोर्ट लिखी थी। बाद में ये FIR रद्द कर दी गई थी।
इस मामले में तब कांठ के SDM रहे जगमोहन गुप्ता ने मीडिया से बातचीत में कहा था कि 'निजी संपत्ति में सामूहिक नमाज नहीं पढ़ी जा सकती। इसके लिए परमिशन लेनी जरूरी है। एक परिवार के लोग तो पढ़ सकते हैं, लेकिन बाहरी लोग इकट्ठा होते हैं, तो नमाज नहीं पढ़ी जा सकती है। कानूनी रूप से भी साफ है कि सामूहिक नमाज निजी संपत्ति में भी नहीं पढ़ सकते हैं, इसके लिए मस्जिद है।'
हालांकि कानून के जानकारों का कहना है कि नमाज, पूजा-पाठ या किसी और धार्मिक काम के मामले में तो धारा-144 भी असर नहीं करती, अगर वह घर के भीतर की जा रही हो।